ཁང་ཚན་འདིར་སྦག་ས་ཆོས་སྒར་ནས་ལྷོ་ཕྱོགས་སུ་ཕེབས་པའི་དགེ་འདུན་པ་ཞལ་གྲངས་བཅུ་གསུམ་ཙམ་ལས་མེད།ཁོང་རྣམ་པས་རྒྱུན་ལྡན་གྱི་འཚོ་བ་ཞིང་ལས་རྔ་འདེབས་སོགས་ལ་བརྟེན་དགོས་མོད་དུས་ཀྱི་ཁོམ་པ་བཙལ་ནས་གཞུང་ཆེན་གསན་བསམ་ཉམས་ལེན་རྒྱུན་ཆགས་སུ་གནང་ཐུབ་པའི་བརྩོན་པ་བསྐྱེད།ཐོག་མར་ཕྱི་ལོ་༡༩༧༢ལོར་མི་གྲངས་ཉི་ཤུ་ལྷག་ཙམ་ཤོང་བའི་འདུ་ཁང་ཆུང་ཆུང་ཞིག་བཞེངས།འདུ་ཁང་དེ་ནི་དུས་འགྱུར་རྗེས་རྒྱ་གར་དུ་ཆགས་པའི་ལྭ་བ་ཁང་ཚན་གྱི་འདུ་ཁང་དང་པོར་གྱུར།རིམ་བཞིན་གཅིག་སྟོང་དགུ་བརྒྱ་བརྒྱད་ཅུ་གྱ་གྲངས་ལ་སླེབས་དུས།བོད་ཡུལ་ནས་གྲྭ་རྒྱུན་མང་དུ་འབྱོར་བས་འདུ་ཁང་དེར་མ་ཤོང་བ་དང་།གྲྭ་རྒྱུན་ལ་སྡོད་ཤག་མེད་པའི་དཀའ་ངལ་བྱུང་བར་བརྟེན་ད་ཡོད་འདུ་ཁང་འོག་གྲྭ་ཤག་དང་།ཐོག་འདུ་ཁང་ཡིན་པའི་ཚོམས་འདི་གསར་བཞེངས་བྱས།འདུ་ཁང་འདི་ནི་གྲྭ་གྲངས་བརྒྱ་མ་ལོན་ཙམ་གྱི་སྐབས་བཞེངས་པ་ཡིན་པས་སྐབས་དེར།གནས་བརྟན་རྒན་བགྲེས་རྣམ་པས་ནམ་ཞིག་ཚོམས་འདིར་མི་ཤོང་བའི་གྲྭ་རྒྱུན་འཕེལ་དལ་བྱུང་བ་ཡིན་ན།དེ་དུས་ནི་བསྐལ་བའི་མཐའ་ཞིག་ཡིན་རྒྱུ་རེད་ཅེས་ཞལ་རྩེད་ཀྱང་གནང་མྱོང་ཡང་།ཁོང་རྣམ་པ་ནི་དཀའ་ངལ་རིམ་བརྒྱུད་ཀྱི་གནས་འདིར་ཕེབས་ཙང་དེ་ལྟར་དགོངས་པར་ཐུགས་ཁག་ཅི་ཡོད་མོད།རིམ་བཞིན་གྲྭ་ཐོག་འཕེལ་རྒྱས་ཧ་ཅང་བྱུང་སྟེ་ད་ཆ་ནི་དགེ་འདུན་པ་སུམ་བརྒྱ་མ་ཟིན་ཙམ་རྒྱུན་བཞུགས་གནང་སའི་ཁང་ཚན་ཞིག་ཏུ་གྱུར་ཡོད།